Maak dit lekker om totsiens te sê | Voelgoed
by Blogger - Dorita Janse van Rensburg / Dec 21, 2016 / 0 Kommentaar / Gelees deur 790 mense.
Hartjesveld is ver van ons geliefdes af en juis daarom verlaat ek gereeld die stof en hitte vir doktersafsprake, teetuin kuiers saam met vriendinne en giggeltye in die kamers van my kleinkinders.
Familie vra " Hoe doen julle dit?" Soms weet ek self nie, maar wat ek wel weet, is dat al verlang ek na my man en huis sê die liefde altyd: "Ek wens vir jou genoeg!"
Ons maak dit vir mekaar lekker om totsiens te sê, omdat dit so lekker is om terug te kom. Voor ek vertrek kreun die yskas van al sy gunstelinge. Ek skryf skelm briefies in sy dagboek en die trane rol wanneer daar gegroet word.
Ons ken die waarde daarvan om binne 'n huwelik jou eie identiteit te hê, jy kan nie net jou lewe om 'n ander mens bou nie. Jy moet geluk in jouself vind om te kan belê in 'n gesonde huwelik. Gebruik die alleentyd om asem te haal - dink na- orden gedagtes en ontdek persoonlike belangstellings. Maak tyd vir jouself, maar moet nooit die waarde van tyd saam onderskat nie.
Ons het ry gewoontes en ek hou daarby. Winter of somer, saans laat of rooidag, daar word roomys geëet by die vulstasie net buite Polokwane. Met die terugkom slag by Delicious in Alldays koop ek 'n lekker roosterbroodjie en 'n plantjie om in ons tuin te plant.
Wanneer ek op die Ponddrif pad regs draai op die Venetia myn pad, sms ek kort en kragtig " myn". Dis 'n skimp waarop ek weet hy gaan reageer. My lief gaan die sewe hekke tussen my en hom kom oop maak.
Ek stem saam met Chris Chameleon wanneer hy skryf, " My hart is selde meer tuis as by die gerusstellende geur van koeimis"